CELEX: 32021R2063
Language: bg
Date: 2021-08-25 00:00:00
Title: Делегиран регламент (ЕС) 2021/2063 на Комисията от 25 август 2021 година за изменение и поправка на Делегиран регламент (ЕС) 2020/2015 за уточняване на подробностите относно изпълнението на задължението за разтоварване при определени видове риболов в западните води за периода 2021—2023 г.

26.11.2021   
               
               
                  BG
               
               
                  Официален вестник на Европейския съюз
               
               
                  L 421/6
               
            
         ДЕЛЕГИРАН РЕГЛАМЕНТ (ЕС) 2021/2063 НА КОМИСИЯТА
         от 25 август 2021 година
         за изменение и поправка на Делегиран регламент (ЕС) 2020/2015 за уточняване на подробностите относно изпълнението на задължението за разтоварване при определени видове риболов в западните води за периода 2021—2023 г.
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/472 на Европейския парламент и на Съвета от 19 март 2019 г. за създаване на многогодишен план за запасите — обект на риболов в западните води и съседните на тях води, и за видовете риболов, които експлоатират тези запаси, за изменение на регламенти (ЕС) 2016/1139 и (ЕС) 2018/973 и за отмяна на регламенти (ЕО) № 811/2004, (ЕО) № 2166/2005, (ЕО) № 388/2006, (ЕО) № 509/2007 и (ЕО) № 1300/2008 на Съвета (1), и по-специално член 13 от него,
         като има предвид, че:
         
                     (1)
                  
                  
                     В Делегиран регламент (ЕС) 2020/2015 на Комисията (2) се предоставят подробности относно начина на изпълнение на задължението за разтоварване при определени видове дънен риболов в западните води за периода 2021—2023 г. въз основа на две съвместни препоръки, представени съответно от Белгия, Испания, Франция, Нидерландия и Португалия („държавите членки, споделящи югозападните води“), и Белгия, Ирландия, Испания, Франция и Нидерландия („държавите членки, споделящи северозападните води“).
                  
               
                     (2)
                  
                  
                     Съгласно Делегиран регламент (ЕС) 2020/2015 някои изключения от задължението за разтоварване се прилагат временно до 31 декември 2021 г. В тези случаи държавите членки, които имат пряк управленски интерес, следва да представят във възможно най-кратък срок и не по-късно от 1 май 2021 г. допълнителни научни данни в подкрепа на изключението. Представената информация следва да бъде оценена от Научния, технически и икономически комитет по рибарство (НТИКР) най-късно до 31 юли 2021 г.
                  
               
                     (3)
                  
                  
                     На 30 април 2021 г. държавите членки, споделящи северозападните води, представиха на Комисията съвместна препоръка с искане за изменение на плана за премахване на изхвърлянето на улов за определени видове риболов в северозападните води, съгласувана с Регионалния консултативен съвет за северозападните води и Консултативния съвет по пелагичните видове.
                  
               
                     (4)
                  
                  
                     На 30 април 2021 г. държавите членки, споделящи югозападните води, представиха на Комисията съвместна препоръка с искане за изменение на плана за премахване на изхвърлянето на улов за определени видове риболов в югозападните води, съгласувана с Регионалния консултативен съвет за югозападните води и Консултативния съвет по пелагичните видове.
                  
               
                     (5)
                  
                  
                     НТИКР прегледа тези съвместни препоръки през май 2021 г. (3) На 16 юли 2021 г. Комисията представи проектите на делегирани актове на експертна група, състояща се от представители на държавите членки, в рамките на заседание, в което присъства и представител на Европейския парламент като наблюдател.
                  
               
                     (6)
                  
                  
                     В Делегиран регламент (ЕС) 2020/2015 се определя обхватът на изключенията, приложими в северозападните води, т.е. подзони 5 (с изключение на участък 5а и само водите на Съюза от участък 5b), 6 и 7 на Международния съвет за изследване на морето (ICES). В същия регламент се определя обхватът на изключенията, приложими в югозападните води, т.е. подзони 8, 9 и 10 на ICES — водите около Азорските острови — и зони 34.1.1, 34.1.2 и 34.2.0 на Комитета по риболова в централната източна част на Атлантическия океан (CECAF) — водите около Мадейра и Канарските острови). За целите на правна яснота прилагането на тези мерки следва изрично да се отнася до водите на Съюза от тези зони. Поради това Делегиран регламент (ЕС) 2020/2015 следва да бъде изменен.
                  
               
                     (7)
                  
                  
                     Държавите членки, споделящи северозападните води, поискаха ново изключение въз основа на способността за оцеляване по отношение на писия, уловена с грибове (SSC) в участъци 7b—7k на ICES. Те предоставиха нови научни данни, които доказват високите проценти на оцеляване при изхвърлянето на екземпляри от писия при този вид риболов. Тези данни за процентите на оцеляване бяха представени на НТИКР, който стигна до заключението (4), че те са надеждни и позволяват солидни оценки във връзка със способността за оцеляване при този вид риболов. Поради това изключението следва да бъде включено в Делегиран регламент (ЕС) 2020/2015.
                  
               
                     (8)
                  
                  
                     С член 10, параграф 4, буква б) от Делегиран регламент (ЕС) 2020/2015 е предоставено изключение, чийто срок на действие е до 31 декември 2021 г., въз основа на високата способност за оцеляване по отношение на кукувичев скат, уловен с дънни тралове в подзона 8 на ICES. Държавите членки, споделящи югозападните води, поискаха удължаване на срока на изключението до 31 декември 2023 г. НТИКР направи преглед на научните данни, представени от държавите членки, споделящи югозападните води, и стигна до заключението, че процентите на оцеляване в последните изследвания са ниски, но показват големи различия. За 2021 г. обаче са планирани допълнителни научни изследвания, в които ще се съчетават проучването на жизнеспособността на борда и наблюдението в плен. Поради това срокът на изключението следва да бъде удължен до 2022 г., за да има достатъчно време за завършване на изследванията. Изисква се държавите членки да представят резултатите от тези изследвания, получени от НТИКР, най-късно до 1 май 2022 г.
                  
               
                     (9)
                  
                  
                     С член 13, параграф 1, буква е) от Делегиран регламент (ЕС) 2020/2015 е предоставено минимално изключение за капрови риби, уловени от кораби, използващи дънни тралове, в участъци 7b, 7c и 7f—7k на ICES. Държавите членки, споделящи северозападните води, поискаха да се уточни, че изчисляването на изключението следва да се основава на улова, извършен с всички уреди. НТИКР стигна до заключението (5), че това искане има последици за потенциалния обем на изхвърлянията, разрешен въз основа на минималното изключение, но съответният обем при минимално изключение в размер на 0,5 % е малък, независимо от това дали се касае за улов, извършен с всички риболовни уреди или само с дънни тралове. Освен това изключението следва да се прилага само за кодовете на риболовните уреди на съответните дънни тралове, посочени в приложение XI към Регламент за изпълнение (ЕС) № 404/2011. Поради това изключението следва да се предостави при тези условия до 31 декември 2022 г. Изисква се държавите членки да представят поисканите от НТИКР данни за улова най-късно до 1 май 2022 г.
                  
               
                     (10)
                  
                  
                     С член 13, параграф 1, буква а) от Делегиран регламент (ЕС) 2020/2015 е предоставено минимално изключение за меджид, уловен от кораби, използващи дънни тралове и грибове, пелагични тралове и бим тралове, в участъци 7b—7k на ICES. Това изключение е предоставено само до декември 2021 г. предвид общия природозащитен статус на меджида в подзони 7b—7k на ICES. Държавите членки, споделящи северозападните води, поискаха удължаване на срока на изключението. НТИКР направи преглед на научните данни, предоставени от държавите членки, споделящи северозападните води, и стигна до заключението (6), че процентите на изхвърляне са относително ниски и че след въвеждането на коригиращите мерки в Келтско море селективността се е подобрила (7). Меджидът в Келтско море обаче е запас, който е тясно свързан с улова на атлантическа треска в същото море, и подлежи на строго наблюдение. Поради това срокът на изключението следва да бъде удължен до 31 декември 2022 г. и от държавите членки се изисква да предоставят поисканите от НТИКР данни за улова най-късно до 1 май 2022 г.
                  
               
                     (11)
                  
                  
                     С член 14, параграф 1от Делегиран регламент (ЕС) 2020/2015 е предоставено минимално изключение за меджид, уловен от кораби, използващи пелагични тралове, бим тралове, дънни тралове и грибове, в подзона 8 на ICES. В списъка на риболовните уреди обаче не са включени уредите, съответстващи на пелагични тралове (OTM, PTM и TM). Държавите членки, споделящи югозападните води, поискаха от Комисията да поправи пропуска. Съответно изключението следва да бъде изменено.
                  
               
                     (12)
                  
                  
                     Поради това Делегиран регламент (ЕС) 2020/2015 следва да бъде съответно изменен и поправен.
                  
               
                     (13)
                  
                  
                     Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху планирането на риболовния сезон за корабите на Съюза и съответните стопански дейности. Той следва да се прилага от 1 януари 2022 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Делегиран регламент (ЕС) 2020/2015 се изменя, както следва:
            
                        (1)
                     
                     
                        член 1 се заменя със следното:
                        „Във водите на Съюза от северозападните води (подзони 5, 6 и 7 на ICES), от югозападните води (подзони 8, 9 и 10 на ICES — водите около Азорските острови) — и на зони 34.1.1, 34.1.2 и 34.2.0 на CECAF (водите около Мадейра и Канарските острови) задължението за разтоварване, предвидено в член 15, параграф 1 от Регламент (ЕС) № 1380/2013, се прилага за видовете дънен и пелагичен риболов в съответствие с настоящия регламент за периода 2021—2023 г.“;
                     
                  
                        (2)
                     
                     
                        в член 6, параграф 1 се добавя следната буква е):
                        
                                    „е)
                                 
                                 
                                    писия (Pleuronectes platessa), уловена в участъци 7b—7k на ICES с грибове (SSC).“;
                                 
                              
                  
                        (3)
                     
                     
                        в член 10, параграф 4 буква б) се заменя със следното:
                        
                                    „б)
                                 
                                 
                                    уловен с дънни тралове в подзона 8 на ICES, до 31 декември 2022 г. Държавите членки, които имат пряк управленски интерес, представят във възможно най-кратък срок, но не по-късно от 1 май 2022 г., допълнителна научна информация в подкрепа на това изключение за кукувичев скат, уловен с дънни тралове. Научната информация се оценява от НТИКР не по-късно от 31 юли 2022 г.“;
                                 
                              
                  
                        (4)
                     
                     
                        в член 13, параграф 1 буква е) се заменя със следното:
                        
                                    „е)
                                 
                                 
                                    за капрови риби (Caproidae) — до 0,5 % от общия годишен улов на този вид, извършен с всички уреди в посочените зони, от кораби, използващи дънни тралове (OTT, OTB, TBS, TBN, TB, PTB) в участъци 7b, 7c и 7f—7k на ICES;“;
                                 
                              
                  
                        (5)
                     
                     
                        в член 13 параграф 2 се заменя със следното:
                        „Минималното изключение, определено в параграф 1, буква а), се прилага до 31 декември 2022 г. Държавите членки, които имат пряк управленски интерес, представят във възможно най-кратък срок и не по-късно от 1 май 2022 г. допълнителна информация за състава на улова. Представената научна информация се оценява от НТИКР най-късно до 31 юли 2022 г.“;
                     
                  
                        (6)
                     
                     
                        в член 14, параграф 1 буква м) се заменя със следното:
                        
                                    „м)
                                 
                                 
                                    за меджид (Merlangius merlangus) — до 5 % от общия годишен улов на този вид, извършен от кораби, използващи пелагични тралове, бим тралове, дънни тралове и грибове (кодове на риболовните уреди: OTB, OTT, OTM, PTB, PTM, TBN, TBS, TBB, OT, PT, TX, TM, SSC, SPR, SDN, SX, SV) в подзона 8 на ICES;“.
                                 
                              
                  
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            Той се прилага от 1 януари 2022 г. до 31 декември 2023 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 25 август 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 83, 25.3.2019 г., стр. 1.
         
            (2)  Делегиран регламент (ЕС) 2020/2015 на Комисията от 21 август 2020 г. за уточняване на подробностите относно изпълнението на задължението за разтоварване при определени видове риболов в западните води за периода 2021—2023 г. (ОВ L 415, 10.12.2020 г., стр. 22).
         
            (3)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (4)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (6)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (7)  Регламент (ЕС) 2021/92 на Съвета от 28 януари 2021 г. за определяне за 2021 г. на възможностите за риболов на определени рибни запаси и групи от рибни запаси, приложими във водите на Съюза и за риболовните кораби на Съюза в някои води извън Съюза (ОВ L 31, 29.1.2021 г., стр. 31).